Les effets de l’intégration des NTIC en formation didactique des étudiants-futurs enseignants de FLE
Authors: Μαρκαντωνάκης Στυλιανός 
Published: September 2021

Κατά το ακαδημαϊκό έτος 2009-2010, στο πλαίσιο των πρωτοβουλιών αναμόρφωσης του Προγράμματος Σπουδών του Τμήματος Γαλλικής Γλώσσας και Λογοτεχνίας του Εθνικού και Καποδιστριακού Πανεπιστημίου Αθήνας, τέθηκε σε εφαρμογή πιλοτικό πρόγραμμα επικαιροποίησης των δύο υποχρεωτικών εξαμηνιαίων μαθημάτων Διδακτικής. Στόχος του ως άνω εγχειρήματος ήταν η αποτελεσματική αξιοποίηση των ΤΠΕ στην εκπαίδευση/κατάρτιση των φοιτητών-μελλοντικών καθηγητών Γαλλικής με έμφαση σε 3 τεχνολογικά εργαλεία:• την ηλεκτρονική πλατφόρμα εξ αποστάσεως εκπαίδευσης (e-Class)• το εργαλείο της βιντεοδιάσκεψης• το εργαλεία συν-δημιουργίας ιστοσελίδας wiki.Για την αξιολόγηση των αποτελεσμάτων του προγράμματος, έγιναν ποσοτικές και ποιοτικές έρευνες προκειμένου να μελετηθεί η επίπτωση της χρήσης των ΤΠΕ στην απόκτηση γνώσεων και στην ανάπτυξη ικανοτήτων –διδακτικών και εγκάρσιων– των φοιτητών του Τμήματος και να εντοπιστούν οι δυνατότητες καθώς και οι περιορισμοί στην αξιοποίηση των ψηφιακών εργαλείων που χρησιμοποιήθηκαν, τόσο στο πλαίσιο της δια ζώσης όσο και σε αυτό της εξ αποστάσεως εκπαίδευσης/κατάρτισης.Τα δεδομένα από τα επί μέρους corpora των ερευνών μας αντλήθηκαν από δείγμα 425 ερευνητικών υποκειμένων τα οποία συμμετείχαν στην εξαμηνιαία εξέταση των μαθημάτων που είχαν παρακολουθήσει είτε δια ζώσης είτε εξ αποστάσεως. Εκτός από τη συχνότητα χρήσης των τεχνολογικών εργαλείων και τις επιπτώσεις της στις γνώσεις και τις διδακτικές ικανότητες των υποκειμένων της έρευνάς μας, έτσι όπως καταγράφηκαν με βάση τα βαθμολογικά αποτελέσματα στις διάφορες δοκιμασίες της διαδικασίας αξιολόγησης (πρόοδος και τελική εξαμηνιαία εξέταση), μελετήσαμε επίσης τις στάσεις και τις αντιλήψεις τους απέναντι στους νέους τρόπους μάθησης τους οποίους επιβάλει η ένταξη αυτών των εργαλείων στη διδασκαλία των σχετικών γνωστικών αντικειμένων. Συγκεκριμένα, εκμεταλλευόμενοι τις δυνατότητες του ειδικού λογισμικού SPSS, πραγματοποιήσαμε μια εις βάθος στατιστική ανάλυση των δεδομένων που συλλέξαμε για καθένα από τα ψηφιακά εργαλεία που χρησιμοποιήθηκαν και συγκεκριμένα μελετήσαμε: α. για την ηλεκτρονική πλατφόρμα e-Class και τα διαφορετικά εργαλεία της που αξιοποιήθηκαν: -τον τύπο, τον αριθμό και τη διάρκεια των επισκέψεων των εγγεγραμμένων στην πλατφόρμα φοιτητών -τον βαθμό κινητοποίησής τους να συμμετέχουν στις δραστηριότητες της Προόδου -τα βαθμολογικά αποτελέσματα στις 3 εργασίες της Προόδου καθώς και στην τελική εξαμηνιαία εξέταση β. για το εργαλείο της βιντεοδιάσκεψης που χρησιμοποιήθηκε αποκλειστικά από τους φοιτητές που παρακολούθησαν τα μαθήματα εξ αποστάσεως: -τον βαθμό εμπλοκής και συμμετοχής τους στις δραστηριότητες της Προόδου -τα βαθμολογικά αποτελέσματα του συγκεκριμένου δείγματος στις 3 εργασίες της Προόδου καθώς και στην τελική εξαμηνιαία εξέταση -τις απαντήσεις τους στο ερωτηματολόγιο αξιολόγησης του μαθήματος γ. για την ιστοσελίδα wiki: -τη συμμετοχή των φοιτητών στη συνδιαμόρφωση του wiki και τη συνεισφορά τους στο περιεχόμενό του -τα βαθμολογικά αποτελέσματά τους στις δραστηριότητες της Προόδου καθώς και στην τελική εξαμηνιαία εξέταση -τις στάσεις και αντιλήψεις τους σε σχέση με τη χρήση του wiki.Τα αποτελέσματα των ερευνών μας καθώς και η ενεργός και συνεχής εμπλοκή μας κατά τη διάρκεια της έρευνας-δράσης μάς επέτρεψαν να συναγάγουμε συμπεράσματα σχετικά με τις τεχνο-παιδαγωγικές προσεγγίσεις που πρέπει να καθορίζουν κάθε προσπάθεια αξιοποίησης των ΤΠΕ στην εκπαίδευση και κυρίως στην εκπαίδευση/κατάρτιση των (μελλοντικών) καθηγητών ξένων γλωσσών. Οι διαπιστώσεις μας αποτέλεσαν παράλληλα τη βάση για την πρόταση δημιουργίας ενός ψηφιακού περιβάλλοντος μάθησης με τη μορφή ενός εικονικού οικοσυστήματος που θα ανταποκρίνεται καλύτερα, στην αυγή του 21ου αιώνα, στις απαιτήσεις την νέας ψηφιακής γενιάς και στις ανάγκες μιας κοινωνίας της συλλογικής γνώσης.